Ir-Regolament tal-Kummissjoni (KEE) Nru 3085/91
tal-21 ta' Ottubru 1991
li jemenda r-Regolament tal-Kummissjoni (KEE) 2275/88 tal-25 ta' Lulju 1988 dwar il-klassifika ta' ċerti oġġetti fin-nomenklatura magħquda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2658/87 [1] fuq in-nomenklatura tat-tariffa u tal-istatistika u fuq it-Tariffa Komuni Doganali, kif l-aħħar emendat bir-Regolament tal-Kummissjoni (KEE) Nru 2857/91 [2], u partikolarment Artikolu 9 tiegħu,
Billi r-Regolament tal-Kummissjoni (KEE) Nru 2275/88 [3] jipprovdi miżuri dwar il-klassifika fin-nomenklatura magħquda ta', fost oħrajn, prodott magħruf bħala "mecadeck";
Billi l-Komunità hija firmatarja tal-Konvenzjoni Internazzjonali fuq is-sistema armonizzata tal-komoditajiet u kodifika, magħrufa bħala s-sistema armonizzata;
Billi l-Kunsill ta' Kooperazzjoni Doganali, bis-saħħa ta' l-awtorità li għandu taħt il-konvenzjoni fuq imsemmija, ħareġ opinjoni fuq is-sistema armonizzata fir-rigward tal-prodott magħruf bħala "mecadeck";
Billi n-nomenklatura magħquda hija bażata fuq sistema armonizzata; billi, bħala konsegwenza, għandha titqies din l-opinjoni fuq il-klassifika fil-livell Komunitarju,
ADOTTAT DAN IR-REGOLAMENT:
Artikolu 1
Fit-tabella mehmuża mar-Regolament (KEE) Nru 2275/88 id-daħla rigward il-paragrafu 9 għandha titħassar.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul f'Brussell, fil-21 ta' Ottubru 1991.